De ce am făcut ghidul?

Mitul superiorității României comuniste insistă să revină în discursul public. Fraze precum „toată lumea avea o casă”, „toată lumea avea serviciu” și alte mituri care nu rezistă la o privire mai profundă, sunt transmise generațiilor tinere. Considerăm că se discută prea puțin public despre realitățile perioadei comuniste, în special cu tinerii născuți după 1990 și că această conversație nu este întotdeauna adaptată stilului noii generații.

Ghidul ilustrat al comunismului românesc este conceput să pună accentul pe grafică, ilustrațiile fiind realizate special pentru textul conceput de noi. Textul este redus la esență și este validat cu profesori de istorie de la două licee din Alba Iulia și cu Alin Mureșan, de la IICCMER.

De ce noi?

Forum Apulum este o asociație înființată în 2017 în Alba Iulia, focalizată pe proiecte culturale și educație, în special în domeniul gândirii critice și al culturii civice. Una din temele noastre principale este „istoria incomodă”: considerăm că înțelegerea corectă a istoriei, inclusiv a episoadelor neplăcute, este esențială pentru a fi un cetățean informat și implicat.

În vara anului 2017 am organizat o serie de evenimente pentru elevi și studenți sub numele "Partidul te vrea tuns", ce a constat în discuții, proiecții și o expoziție pe tema miturilor și realităților din perioada comunistă. Ghidul este o continuare și o completare a acelei serii de evenimente, ce va fi reluată în acest an.

În ce stadiu suntem?

Ghidul este finalizat. A fost lansat în 2 martie la București, la Colivia, sediul Funky Citizens. Am distribuit 150 de exemplare tipărite pro-bono în Alba Iulia și am organizat un eveniment în care am discutat despre ghid și realitatea perioadei comuniste (având invitați pe jurnalistul Attila Biro și pe Lucian Vasile din partea IICCMER).

Ce vrem să facem?

Să distribuim 750 de ghiduri, în 5 orașe din țară.

Dorim să organizăm cinci evenimente cu elevi de liceu, în cinci orașe din România, unde să discutăm cu elevii despre comunismul românesc și să distribuim câte 150 de ghiduri.

Costurile estimate includ 4 deplasări cu autoturism (transport + o noapte de cazare pentru patru persoane) și tipăritul a 800 de ghiduri (750 pentru distribuit și 50 pentru recompensele afișate) în condiții grafice de excepție.

Unde putem vedea ghidul?

Ghidul este disponibil în format digital, pe platforma issuu:

https://issuu.com/forumapulum/docs/ghid_comunism_web